Diari Oficial de la Generalitat Valenciana


Sumari del DOGV 9584, del 27-04-2023 (2023/4312)

ORDRE 5/2023, de 14 d'abril, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores de les subvencions a entitats locals per a l'adquisició i millora d'habitatges del Programa d'increment del parc públic d'habitatges finançat pel Pla estatal per a l'accés a l'habitatge 2022-2025 (pla «Adha»), i es convoca per al 2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9584

Data del DOGV
:   27-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/4312


Data del document
:   14-04-2023

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Ordre

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * ajuda pública
    * dret a l'habitatge
    * lloguer
    * administració local
    * necessitat d'habitatge

ORDRE 5/2023, de 14 d'abril, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores de les subvencions a entitats locals per a l'adquisició i millora d'habitatges del Programa d'increment del parc públic d'habitatges finançat pel Pla estatal per a l'accés a l'habitatge 2022-2025 (pla «Adha»), i es convoca per al 2023. [2023/4312]  
  
  
Dins de les seues polítiques, la Generalitat ha pres mesures per a implantar línies d'ajudes que donen resposta a la situació d'emergència residencial existent, a fi de garantir que totes les persones tinguen accés a un habitatge assequible, digne i adequat, d'acord amb el dret reconegut en l'article 2 de la Llei 2/2017, de 3 de febrer, per la funció social de l'habitatge de la Comunitat Valenciana. Així mateix, amb l'objectiu d'accelerar l'ampliació de solucions residencials per a satisfer en el menor temps possible les demandes socials en règim de lloguer, la Generalitat ha activat tots els mecanismes legals que es troben al seu abast per a l'adquisició d'habitatges.  
  
En el marc d'un model avançat de descentralització en les polítiques d'habitatge, col·laboració entre institucions i suport mutu, i amb l'objectiu d'incentivar que els municipis participen activament d'aquestes, es considera oportú ajudar financerament les entitats locals, amb la finalitat que puguen adquirir habitatges per a crear o ampliar els seus parcs públics a través de qualsevol mecanisme legal, entre els quals destaca el que es recull en el Decret llei 6/2020, de 5 de juny, del Consell, per a l'ampliació d'habitatge públic a la Comunitat Valenciana mitjançant els drets de tanteig i retracte, que preveu la cessió d'aquests drets d'adquisició preferent a favor de les entitats locals. Així, ja durant els exercicis 2021 i 2022, la conselleria competent en matèria d'habitatge va concedir, amb càrrec a fons autonòmics, subvencions a entitats locals per a l'adquisició d'habitatges a través del denominat pla «Adha».  
  
Per la seua part, l'any 2022, el Govern d'Espanya va aprovar el Reial decret 42/2022, de 18 de gener, pel qual es regulen el Bo lloguer jove i el Pla estatal per a l'accés a l'habitatge 2022-2025. En aquest, s'incorpora un programa d'increment del parc públic d'habitatges, similar al pla «Adha», a fi d'augmentar aquest parc amb la major immediatesa possible, mitjançant la concessió d'ajudes de fins al 60 % del cost per a l'adquisició d'habitatges. Addicionalment, i en el cas que siguen necessàries obres d'adequació, es podrà rebre una ajuda de fins a 6.000 euros per habitatge per a aquestes obres, amb la qual es podran sufragar fins al 75 % d'aquestes. L'objectiu de l'esmentat pla estatal és que aquests habitatges adquirits passen a engrossir el parc públic i es destinen al lloguer o cessió d'ús durant un termini mínim de 50 anys, amb determinació d'una renda o preu de cessió en ús màxim.  
  
Posteriorment, el Govern d'Espanya va aprovar el Reial decret 903/2022, de 25 d'octubre, pel qual es modifiquen el Reial decret 42/2022, de 18 de gener, pel qual es regulen el Bo lloguer jove i el Pla estatal per a l'accés a l'habitatge 2022-2025, així com el Reial decret 106/2018, de 9 de març, pel qual es regula el Pla estatal d'habitatge 2018-2021, i el Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i habitatge social del Pla de recuperació, transformació i resiliència. En concret, es modifica l'article 67 per a incrementar l'import de l'ajuda a l'adquisició d'habitatges del Programa d'increment del parc públic d'habitatges en el cas que l'entitat alienadora siga la Societat de Gestió d'Actius Procedents de la Reestructuració Bancària (SAREB), la qual cosa contribueix, juntament amb la introducció pel Reial decret llei 1/2022, de 18 de gener, del principi general de sostenibilitat entre els principis que han de regir l'actuació de SAREB, a maximitzar l'impacte positiu de la companyia en la societat, incrementant el parc públic d'habitatges.  
En aquest marc, l'any passat 2022, la conselleria competent en matèria d'habitatge va concedir amb càrrec a fons autonòmics, conjuntament amb el Pla estatal per a l'accés a l'habitatge 2022-2025, subvencions a entitats locals per a l'adquisició d'habitatges a través del denominat pla «Adha», i va possibilitar el finançament del 100 %.  
No obstant això, la Generalitat, dins de la seua estratègia per al foment de l'accés i gaudi de l'habitatge, així com per a contribuir a la creació d'un mercat del lloguer més ampli que l'actual, busca una major efectivitat de les ajudes estatals, i de manera complementària a les ajudes del Ministeri previstes en el pla estatal s'afigen ajudes amb càrrec a la Generalitat per a finançar fins al 100 % del cost de l'adquisició i millora d'habitatges per a l'increment del parc públic d'habitatges, sempre que s'hagen de cedir en ús o destinar a l'arrendament durant un termini mínim de 50 anys. Els habitatges subvencionats seran destinats a fins socials i s'adjudicaran a persones físiques que es troben inscrites en els registres de demandants d'habitatge autonòmic i/o municipal.  
  
Així, amb aquesta ordre, la conselleria competent en matèria d'habitatge estableix les bases reguladores per a la concessió d'ajudes dirigides especialment a entitats locals, per a l'adquisició i millora d'habitatges que hagen de destinar-se al lloguer o cessió en ús, mitjançant un procediment obert i en règim de concurrència competitiva, en desenvolupament del programa 6 del Pla estatal per a l'accés a l'habitatge 2022-2025. D'aquesta manera, s'acompleix el que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
El procediment de concessió de les ajudes, en règim de concurrència competitiva, disposa com a criteri objectiu únic d'atorgament de la subvenció el del moment de presentació de sol·licituds, en aplicació de l'article 165.2.f de la Llei 1/2015, de 6 de febrer, d'hisenda pública, del sector públic instrumental i de subvencions. Aquesta circumstància excepcional queda justificada per la mateixa incertesa dels procediments d'adquisició plantejats, on no és possible conéixer les comunicacions que puguen rebre les administracions locals per a valorar l'exercici de les adquisicions preferents (en nombre, característiques i import), ni conéixer a priori els casos d'emergència residencial que poden necessitar resoldre mitjançant l'adquisició directa d'immobles. A més de les exigències legals, quant als ajustats terminis d'actuació, en ambdós casos.  
Aquestes ajudes estan compreses en el Pla estratègic de subvencions per al període 2020-2023, aprovat per la Resolució d'11 de maig de 2020, de la Vicepresidència Segona i Conselleria d'Habitatge i Arquitectura Bioclimàtica, i modificat per les resolucions de 21 de maig de 2021 i de 17 de març de 2022, de la sotssecretaria de la Vicepresidència Segona i Conselleria d'Habitatge i Arquitectura Bioclimàtica, i queden normats, a més, els mètodes de control per a la comprovació del compliment de les obligacions inherents a atorgament de les subvencions, segons el que es disposa en els articles 164 i 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
En el procés d'elaboració d'aquesta ordre, d'acord amb l'esmentat article 165 de la Llei 1/2015, de 6 de febrer, de la Generalitat, han emés informe l'Advocacia de la Generalitat i la Intervenció Delegada de la Vicepresidència Segona i Conselleria d'Habitatge i Arquitectura Bioclimàtica i s'han realitzat els tràmits adequats pertinents.  
Així mateix, aquesta ordre recull les bases que han de regir la concessió de les subvencions, que es regiran pel procediment de concurrència competitiva, i entre altres aspectes, els relatius als objectius, les característiques de les ajudes, l'àmbit territorial, les beneficiàries i beneficiaris, els requisits i el procediment de gestió de les ajudes.  
  
La Llei 18/2018, de 13 de juliol, de la Generalitat Valenciana, per al foment de la responsabilitat social, té, entre els seus objectius, promoure i fomentar en l'àmbit de la Comunitat Valenciana el desenvolupament d'accions i polítiques socialment responsables en les administracions públiques i en el sector públic instrumental. En aquest àmbit sorgeix el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
Així, en l'elaboració d'aquestes bases s'ha tingut en compte el que s'estableix en l'esmentat Decret 118/2022.  
Serà competent per a dictar aquesta ordre el vicepresident segon i conseller d'Habitatge i Arquitectura Bioclimàtica, d'acord amb el que s'estableix en el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica.  
  
En virtut de tot l'anterior, complits els tràmits procedimentals oportuns, vistes la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica, i altres normes d'aplicació general i pertinent,  
  
  
ORDENE  
  
Primer. Aprovació de les bases reguladores  
Aprovar les bases reguladores de la concessió de subvencions a entitats locals per a l'adquisició i millora d'habitatges del Programa d'increment del parc públic d'habitatges del Pla estatal per a l'accés a l'habitatge 2022-2025, que diuen literalment el següent:  
  
Base primera. Objecte  
1. Aquestes bases reguladores tenen com a objecte regular, mitjançant procediment obert i en règim de concurrència competitiva, la concessió de subvencions a administracions públiques, els seus organismes públics i altres entitats de dret públic, així com les seues empreses públiques, publicoprivades i societats mercantils participades majoritàriament per aquestes administracions públiques en almenys el 50 % del capital, per a l'adquisició i millora, si escau, d'habitatges per a la creació i/o ampliació dels patrimonis públics d'habitatge, en desenvolupament del programa 6 del Pla estatal per a l'accés a l'habitatge 2022-2025.  
2. El programa d'increment del parc públic d'habitatge té com a objectiu incrementar el parc públic mitjançant l'adquisició d'habitatges de manera individualitzada o en bloc per a ser destinats al lloguer o cessió d'ús durant un termini mínim de 50 anys, amb determinació d'una renda o preu de cessió en ús màxim.  
Addicionalment i en el cas que siguen necessàries obres d'habitabilitat, adequació o accessibilitat d'aquests habitatges, podran rebre una ajuda per a escometre-les. Amb això es pretén, fonamentalment, que les entitats locals engrossisquen el seu parc públic d'habitatge per a atendre les situacions d'emergència residencial i que l'increment de l'oferta d'aquest tipus d'habitatge modere els preus del lloguer per a tota la ciutadania.  
3. En el cas d'immobles propietat de la SAREB, la subvenció aportada pel Ministeri de Transports, Mobilitat i Agenda Urbana podrà ser de fins al 100 % del preu o cost d'adquisició, inclosos tributs, despeses de notaria i registre i qualsevol altra despesa inherent a l'adquisició, d'acord amb l'article 67.1 del Reial decret 42/2022.  
4. En el cas d'immobles que no siguen propietat de la SAREB, es podrà incrementar la quantia aportada pel Ministeri de Transports, Mobilitat i Agenda Urbana amb càrrec a fons de la Generalitat Valenciana fins a esgotar la seua disponibilitat pressupostària, per a finançar fins al 100 % del cost per a l'adquisició d'habitatges per part de les entitats locals.  
5. Les adquisicions podran realitzar-se en tots aquells supòsits legalment previstos per les normes que estableixen el règim jurídic del patrimoni de les entitats locals. Així mateix, podran realitzar les adquisicions mitjançant el procediment de tanteig i retracte aquelles entitats locals que hagen subscrit el corresponent conveni amb la Generalitat, en el marc de col·laboració establit en el Decret llei 6/2020, de 5 de juny, del Consell, per a l'ampliació d'habitatge públic a la Comunitat Valenciana mitjançant els drets de tanteig i retracte.  
  
  
Base segona. Despeses subvencionables  
1. Seran subvencionables les despeses relatives a:  
a) El preu d'adquisició dels habitatges i els seus annexos, si escau, o edificis d'habitatges.  
b) La contractació, si escau, de serveis de taxació, assessoria, mediació i gestoria immobiliària.  
c) Despeses inherents a l'adquisició, en particular, l'Impost sobre el Valor Afegit, l'Impost sobre Actes Jurídics Documentats o l'Impost sobre les Transmissions Patrimonials i les despeses notarials i registrals.  
  
d) Les obres d'habitabilitat, adequació o accessibilitat que calga realitzar en els habitatges o edificis adquirits, incloses les despeses professionals i els tributs que origine l'execució de les obres.  
2. Podran subvencionar-se les adquisicions formalitzades entre l'11 de novembre de 2022 i la fi del termini de presentació de justificació, així com les obres d'habitabilitat, adequació o accessibilitat efectivament realitzades en aquest període de temps.  
3. En cap cas es consideraran despeses subvencionables els impostos indirectes quan siguen susceptibles de recuperació o compensació, segons el que es disposa en l'article 31.8 de la Llei 38/2003, de 17 de novembre, general de subvencions.  
  
Base tercera. Entitats beneficiàries  
1. Podran ser beneficiàries les administracions públiques, els seus organismes públics i altres entitats de dret públic, així com les seues empreses públiques, publicoprivades i societats mercantils participades majoritàriament per aquestes administracions públiques en almenys el 50 % del capital.  
2. En cas d'adquisició per tanteig i retracte, podran ser beneficiàries les entitats descrites en l'anterior punt 1 que tinguen subscrit amb la Generalitat un conveni de cessió dels drets de tanteig i retracte, de conformitat amb l'article 8 del Decret llei 6/2020, de 5 de juny, del Consell, per a l'ampliació d'habitatge públic a la Comunitat Valenciana mitjançant els drets de tanteig i retracte.  
  
Base quarta. Característiques dels habitatges o edificis objecte del programa d'ajudes  
1. Els habitatges o edificis d'habitatges que s'adquirisquen hauran de:  
a) Estar situades en sòl urbà segons el planejament municipal, ser conformes amb l'ordenació urbanística i no estar sotmeses a cap procediment de restauració de la legalitat urbanística.  
b) Comptar amb llicència d'ocupació o amb informe tècnic municipal que assenyale que l'habitatge s'ajusta a les condicions exigibles per a l'ús al qual es destina. En cas de no estar en condicions de ser habitades, podran finançar-se les obres d'adequació amb les ajudes per a la millora d'habitatges regulats en aquestes bases.  
2. En el cas d'adquirir habitatges de manera individualitzada, els garatges i trasters d'aquests habitatges només podran incloure's en les ajudes si consten com a annexos vinculats a l'habitatge en el Registre de la Propietat.  
3. En cas d'adquirir un edifici d'habitatges, només se subvencionarà l'adquisició dels habitatges i els annexos vinculats i s'exclouran de la subvenció els locals comercials i aquells annexos no vinculats.  
  
  
Base cinquena. Quantia de les ajudes  
Els criteris per a la determinació de la quantia individualitzada de les ajudes serà la següent:  
1. Respecte de les adquisicions d'habitatges:  
a) En cas d'habitatges individualitzats i els seus annexos: la quantia màxima de la subvenció serà el 100 % del preu d'adquisició de l'habitatge i els seus annexos, amb els límits de preu màxim per habitatge establits per als habitatges protegits de règim general en la disposició transitòria segona del Decret 191/2013, de 20 de desembre, del Consell, pel qual es modifiquen determinats preceptes del Decret 90/2009, de 26 de juny, del Consell, pel qual es va aprovar el Reglament d'habitatges de protecció pública, o normativa que el substituïsca.  
b) En cas d'edificis d'habitatges: la quantia màxima de la subvenció serà el 100 % del preu d'adquisició de l'edifici d'habitatges i d'aquest s'exclourà l'import dels locals comercials i annexos no vinculats, amb els límits de preu màxim per habitatge establits per als habitatges protegits de règim general en la disposició transitòria segona del Decret 191/2013, de 20 de desembre, del Consell, pel qual es modifiquen determinats preceptes del Decret 90/2009, de 26 de juny, del Consell, pel qual es va aprovar el Reglament d'habitatges de protecció pública, o normativa que el substituïsca.  
2. Respecte d'altres despeses associades a l'adquisició:  
a) La contractació de serveis de taxació, assessoria, mediació o gestoria immobiliària contractada per l'entitat adquirent, fins a un màxim del 3 % del valor d'adquisició de l'immoble (impostos, despeses notarials i registrals exclosos) i amb un import màxim de vint mil euros (20.000 euros).  
b) Despeses inherents a l'adquisició, fins a un màxim d'1,5 % del valor d'adquisició de l'immoble (impostos exclosos) i amb un import màxim de quinze mil euros (15.000 euros).  
Serà finançat amb fons procedents del Ministeri fins al 100% del preu o cost d'adquisició inclosos tributs, despeses de notaria i registre i qualsevol altra despesa inherent a l'adquisició, quan s'aplique a l'adquisició d'un habitatge propietat de la Societat de Gestió d'Actius Procedents de la Reestructuració Bancària (SAREB), que es duga a terme en aplicació del principi de sostenibilitat recollit en l'article 17.2 del Reial decret 1559/2012, de 15 de novembre, pel qual s'estableix el règim jurídic de les societats de gestió d'actius.  
  
Serà finançat amb fons procedents del Ministeri fins al 60 % del preu o cost d'adquisició d'habitatges, inclosos tributs, despeses de notaria i registre i qualsevol altra despesa inherent a l'adquisició. Aquest finançament podrà ser incrementat amb fons de la Generalitat fins a arribar al 100 % del preu d'adquisició i despeses associades, en tot cas respectant els límits establits en els apartats 1 i 2, i fins a esgotar la disponibilitat pressupostària.  
3. Addicionalment i en el cas que siguen necessàries obres d'adequació, podran rebre una ajuda amb fons procedents del Ministeri de fins a 6.000 euros per habitatge per a aquestes obres, amb la qual podran sufragar fins al 75 % d'aquestes, incloses despeses professionals i tributs sempre que consten degudament acreditats.  
Aquest finançament podrà ser incrementat amb fons de la Generalitat fins a arribar als 8.000 euros per habitatge, amb els quals es podrà sufragar fins al 100 % del cost de l'obra i despeses associades, i fins a esgotar la disponibilitat pressupostària.  
  
Base sisena. Compatibilitat amb altres ajudes  
Les subvencions d'aquest programa seran compatibles amb qualssevol altres ajudes públiques per al mateix objecte sempre que el seu import no supere el cost total de l'actuació subvencionada.  
  
Base setena. Sol·licituds i termini de presentació  
Les sol·licituds seran presentades per les entitats interessades en el Registre de la Conselleria, a través de mitjans electrònics, en model normalitzat, i estaran signades electrònicament, mitjançant signatura electrònica avançada basada en un certificat reconegut, pel seu representant legal.  
El termini per a la presentació de la sol·licitud d'ajuda serà fins al 13 de setembre del 2024.  
  
Base huitena. Documentació complementària  
1. Les sol·licituds s'acompanyaran de la documentació següent:  
a) Dades i còpia del CIF de l'administració local o entitat del sector públic sol·licitant.  
b) Dades identificatives i còpia del NIF del o la representant legal.  
  
c) Justificant d'alta, en el sistema PROPER, del compte on s'ha de realitzar l'ingrés de les ajudes.  
d) Compromís de destinar els habitatges a arrendament o cessió d'ús amb finalitats socials durant un termini mínim de 50 anys, que haurà de constar en nota marginal en el Registre de la Propietat. Aquesta inscripció en el registre haurà de realitzar-se en el termini màxim de sis mesos des de la formalització de l'adquisició.  
e) Compromís de l'òrgan competent d'adquisició dels habitatges, que incloga les característiques bàsiques dels habitatges quant a titularitat, dades cadastrals i registrals.  
f) Informe de la intervenció municipal en el qual es reculla el preu d'adquisició dels habitatges i els seus annexos o edificis d'habitatges, així com les despeses subvencionables. Així mateix, recollirà el preu de taxació dels habitatges o edificis d'habitatges, que haurà de resultar igual o superior al preu d'adquisició. En el cas d'adquirir edificis complets, la taxació haurà de contindre, de manera individualitzada, el preu de cada finca registral inclosa en aquest: habitatges, locals comercials, garatges, trasters o qualsevol altre que puga ser adquirit de manera individual.  
2. Addicionalment, en el cas que haja sigut necessari realitzar obres d'habitabilitat, adequació o accessibilitat i es vulga optar a l'ajuda per a finançar-les, s'haurà d'aportar com a documentació complementària un informe de la tècnica o tècnic municipal sobre la necessitat de la intervenció per a l'adequació de l'habitatge/edifici que incloga l'estimació del cost de les obres que calga realitzar, incloses les despeses professionals i els tributs que origine l'execució d'aquestes obres.  
  
3. En el supòsit d'adquisició dels habitatges amb anterioritat a la data de convocatòria, haurà de presentar-se, a més, el compte justificatiu regulat en la base tretzena.  
  
Base novena. Esmena de la sol·licitud  
Si la sol·licitud no reuneix els requisits exigits en la convocatòria, es requerirà l'entitat interessada perquè, en un termini de deu dies, esmene la falta o acompanye els documents preceptius, amb indicació que, si no ho fa així, es considerarà que ha desistit de la seua petició, després de la resolució prèvia.  
  
Base desena. Criteris de valoració de les propostes  
Per a determinar la prioritat de les sol·licituds presentades, l'únic criteri objectiu per al procediment de concessió serà el del moment de presentació de sol·licituds, de conformitat amb l'excepció prevista en l'article 165.2.f de la Llei 1/2015, de 6 de febrer, d'hisenda pública, del sector públic instrumental i de subvencions, fins a esgotar la dotació pressupostària de la convocatòria. A aquest efecte, es considerarà com a data de presentació de la sol·licitud aquella en la qual es dispose de la documentació completa o en la qual haja sigut realitzada, si escau, l'esmena de la sol·licitud.  
  
Base onzena. Tramitació, instrucció i resolució de les ajudes  
  
1. La persona titular de la direcció general competent en matèria d'habitatge i regeneració urbana resoldrà la concessió de l'ajuda sol·licitada, a proposta de l'òrgan instructor col·legiat, que elaborarà la corresponent proposta de concessió o denegació de les ajudes i determinació de les seues quanties.  
L'òrgan instructor estarà integrat per la persona titular de la Subdirecció General d'Habitatge i Regeneració Urbana i dues persones designades per la Direcció General entre el personal funcionari d'aquesta mateixa direcció general, i actuarà com a secretària de l'òrgan col·legiat una persona adscrita al servei tramitador de les ajudes.  
Per a garantir que hi haja una presència paritària de dones i homes, les persones integrants de l'òrgan col·legiat podran delegar en les persones que consideren oportú, si escau, en compliment de l'article 10 de la Llei 9/2003, de 2 d'abril, per a la igualtat entre dones i homes.  
  
2. Les resolucions de concessió de les ajudes seran publicades en el Diari Oficial de la Generalitat Valenciana.  
3. El termini màxim per a resoldre i notificar la resolució serà de sis mesos comptats des de l'endemà de la presentació de la sol·licitud i posarà fi a la via administrativa. Transcorregut aquest termini sense que s'haja dictat i notificat una resolució expressa, les entitats sol·licitants podran entendre desestimada la seua sol·licitud.  
4. Les entitats beneficiàries d'ajudes dels programes estaran obligades a comunicar immediatament, fins i tot durant la tramitació de la sol·licitud, a la direcció general competent en matèria d'habitatge, qualsevol modificació de les condicions que puguen motivar o hagueren motivat aquest reconeixement i que poguera determinar la pèrdua sobrevinguda del dret a l'ajuda. La no comunicació d'aquestes modificacions serà causa suficient per a l'inici d'un expedient de reintegrament de les quantitats que pogueren haver-se cobrat indegudament. A aquest efecte, s'estableixen 10 dies per a la comunicació del canvi de condicions des que aquestes han tingut lloc. Aquesta comunicació podrà realitzar-se per les vies legalment establides en la Llei 39/2015, d'1 d'octubre, del procediment administratiu comú de les administracions públiques.  
  
5. Serà un supòsit de pèrdua del dret al cobrament de la subvenció i de reintegrament d'aquesta que la subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana, de conformitat amb l'article 41 d'aquesta llei.  
  
Base dotzena. Obligacions i responsabilitats  
1. Les entitats beneficiàries queden obligades a:  
a) Inscriure el compromís adquirit de destinar l'habitatge o habitatges a arrendament o cessió d'ús amb finalitats socials durant un termini mínim de 50 anys en nota marginal en el Registre de la Propietat mitjançant el text següent: «L'habitatge queda afecte al destí obligatori d'arrendament o cessió d'ús amb finalitats socials durant un termini mínim de 50 anys a comptar des de la data d'escripturació.»  
Aquesta inscripció en el Registre haurà de realitzar-se en el termini màxim de sis mesos des de la formalització de l'adquisició. Per a poder alliberar l'habitatge, l'entitat beneficiària haurà de retornar la totalitat de l'ajuda concedida incrementada amb els interessos legals generats des del moment de la concessió de l'ajuda.  
b) Les rendes anuals de les persones arrendatàries o cessionàries a les quals s'adjudiquen els habitatges adquirits no podran superar tres vegades l'IPREM en el moment de la subscripció del corresponent contracte d'arrendament o de cessió d'ús, incloent-hi les rendes de totes les persones que constituïsquen la unitat de convivència.  
c) El preu del lloguer o de la cessió en ús dels habitatges no podrà superar l'import de 5 euros mensuals per metre quadrat de superfície útil d'habitatge durant el primer any de contracte d'arrendament o cessió en ús, a comptar des de la subscripció d'aquest. A aquest import se li podrà afegir, si escau, un 60 % d'aquesta quantia per metre quadrat de superfície útil de plaça de garatge, de traster o de qualsevol altra superfície addicional annexa a l'habitatge, sense inclusió, en cap cas, de superfícies d'elements comuns. Aquest llindar de preu serà actualitzat anualment d'acord amb l'IPC.  
d) Controlar que les persones arrendatàries complisquen els requisits establits en aquestes bases, sense perjudici del que es disposa en la llei d'arrendaments urbans. La inobservança d'aquesta exigència comportarà la devolució de les ajudes rebudes incrementada amb els interessos legals generats des del moment de la concessió de l'ajuda.  
  
e) Facilitar qualsevol document, informació o inspecció que la direcció general competent en matèria d'habitatge considere necessari per al control del compliment dels fins previstos.  
f) Sotmetre's a qualsevol actuació de control financer que corresponga a la Intervenció de la Generalitat, en relació amb les ajudes i subvencions concedides.  
g) Comunicar l'obtenció d'altres subvencions o ajudes per a la mateixa finalitat, procedents de qualsevol administració o ens públics o privats, nacionals o internacionals.  
h) Estar al corrent en el compliment de les seues obligacions tributàries i amb la Seguretat Social.  
i) Fer l'adequada publicitat del caràcter estatal i autonòmic del finançament en les seues comunicacions dirigides als mitjans d'informació, incloent-hi de manera visible la participació del Ministeri de Transports, Mobilitat i Agenda Urbana, acompanyat de la llegenda «Govern d'Espanya» al costat de la llegenda «Generalitat». En particular, l'esmentada informació constarà en els cartells exteriors descriptius de les obres, en els quals figurarà, a més, l'import de la subvenció aportada pel Ministeri amb una tipografia i grandària igual a les utilitzades per a referir-se a la participació de la comunitat autònoma. En el cas d'instal·lació de plaques commemoratives permanents, aquestes inclouran la referència al finançament amb càrrec a fons de la Generalitat i del Pla estatal per a l'accés a l'habitatge 2022-2025.  
j) En cas que n'hi haja, per al cobrament de les ajudes s'haurà de procedir a la retirada d'escuts, plaques i altres objectes que continguen simbologia de la revolta militar, de la Guerra Civil i de la Dictadura, llevat que concórreguen raons artístiques, arquitectòniques o artisticoreligioses protegides per la llei, de conformitat amb l'article 35 de la Llei 20/2022, de 19 d'octubre, de memòria democràtica, i de conformitat amb l'article 39 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
k) Aplicar els criteris establits, en concret en l'article 21.2, en el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions. Hauran d'aplicar-los en el moment del concurs públic d'adquisició d'habitatges o en el moment de l'adquisició directa, així com en qualsevol altra contractació que es produïsca durant el procés.  
2. Atenent el que s'ha establit en l'article 171.5.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, les entitats beneficiàries de la subvenció estaran exonerades de la constitució de garanties establida en l'article 171.2 de l'esmentada llei, quan es tracte d'administracions públiques de caràcter territorial i els seus organismes públics vinculats o dependents. No ho estaran les seues societats mercantils i/o fundacions, llevat que siguen integrants del sector públic de la Generalitat. De conformitat amb el que s'estableix en article 17.3.k de la Llei 38/2003, de 17 de novembre, general de subvencions, així com en els articles 43, 45 i 46 del Reial decret 887/2006, de 21 de juliol, i 171.2 de la Llei 1/2015, de 6 de febrer, d'hisenda pública, del sector públic instrumental i de subvencions, per a poder percebre abonaments corresponents a bestretes o a pagaments parcials o a compte, quan no se n'estiga exempta, caldrà que l'entitat beneficiària haja constituït la corresponent garantia que respondrà de l'import d'aquests pagaments i dels interessos de demora.  
  
Per a això, en aquells casos en què no s'estiga exempta, s'estableix que la garantia haurà de constituir-se per un import igual al 100 % de la bestreta sol·licitada fins a la justificació de l'actuació subvencionada; tot això, de conformitat amb el que es disposa en el Reial decret 937/2020, de 27 d'octubre, pel qual s'aprova el Reglament de la Caixa General de Depòsits, així com la normativa sectorial aplicable.  
  
Base tretzena. Justificació de la subvenció  
1. La justificació de la subvenció es realitzarà en el termini màxim de sis mesos des de l'endemà de la notificació de la resolució de concessió d'aquesta, i sense excedir, independentment de la data de la notificació de la resolució de la concessió, del 10 de novembre de 2024.  
  
2. Les entitats beneficiàries hauran de presentar el compte justificatiu, d'acord amb l'article 72 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
3. Aquesta documentació serà posada a la disposició de la direcció general competent en matèria d'habitatge i regeneració urbana, per a les verificacions i comprovacions que aquesta considere procedent realitzar en qualsevol moment, i inclourà:  
a) Certificat de la secretaria municipal de l'acord d'adquisició dels habitatges per l'òrgan competent que reculla la identificació cadastral i registral, i imports d'adquisició del o dels habitatges.  
b) Informe de la intervenció en què s'incloga:  
- Una relació classificada de les despeses de l'adquisició, amb identificació del creditor o creditora i del document, l'import, la data d'emissió i, si escau, la data de pagament. En cas que la subvenció s'atorgue de conformitat amb un pressupost, s'indicaran les desviacions esdevingudes.  
- Les factures o documents de valor probatori equivalent incorporats en la relació a què es fa referència en el paràgraf anterior i la documentació acreditativa del pagament.  
- La taxació dels habitatges per una tècnica o tècnic municipal competent o per certificat de taxadora o taxador independent degudament acreditat i inscrit en el corresponent registre oficial, validada pels serveis municipals.  
- Quan les activitats hagen sigut finançades, a més de ser-ho amb la subvenció, amb fons propis o altres subvencions o recursos, haurà d'acreditar-se en la justificació l'import, procedència i aplicació d'aquests fons a les activitats subvencionades.  
c) Còpia simple de l'escriptura d'adquisició.  
d) Testimoniatge fotogràfic dels habitatges adquirits i els seus annexos. Les fotografies hauran d'estar degudament identificades respecte a cadascun dels habitatges adquirits. Les fotografies, per a cadascun dels habitatges, seran com a mínim: una de l'accés, una del saló, una del menjador, una de la cuina, una per bany i una per dormitori. En qualsevol cas, s'adjuntaran totes les fotografies que siguen necessàries per a la perfecta identificació de l'estat de l'habitatge. A més, es presentarà una fotografia de l'accés al vestíbul des del carrer i del vestíbul interior. Si escau, es presentarà una fotografia per annex adquirit, degudament identificat.  
4. Addicionalment, en el cas que haja sigut necessari realitzar obres d'habitabilitat, adequació o accessibilitat i es vulga optar a l'ajuda per a finançar-les, s'haurà d'aportar com a documentació complementària:  
  
a) Informe de la tècnica o tècnic municipal de la necessitat de la intervenció per a l'adequació de l'habitatge/edifici que incloga l'estimació del cost de les obres que calga realitzar, incloses les despeses professionals i els tributs que origine l'execució d'aquestes obres.  
  
b) Memòria tècnica o projecte, si escau, pressupost d'obres, aprovació de la despesa i factures corresponents, d'acord amb l'article 118 de la Llei de contractes del sector públic.  
c) Atenent el que s'estableix en l'article 164.h de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, quan les obres exigisquen projecte tècnic, aquest haurà de sotmetre's a informe de l'oficina de supervisió de projectes o del personal tècnic de l'Administració designat per aquesta, amb caràcter previ a la justificació de l'ajuda.  
  
Base catorzena. Abonament de les ajudes  
1. Amb caràcter general, el pagament de la subvenció a l'adquisició i millora dels habitatges es realitzarà després de la justificació prèvia de l'adquisició i millora d'aquestes per l'entitat beneficiària. No obstant això, després de la sol·licitud prèvia de l'entitat interessada, podran realitzar-se pagaments anticipats de fins al 100 % de la subvenció concedida, en virtut del que es disposa en l'apartat 12.a de l'article 44 de la Llei 9/2022, de 30 de desembre, de pressupostos de la Generalitat per a l'exercici 2023. A aquest efecte, s'entendrà per entitat local el que s'estableix en l'article 3 de la Llei 7/1985, de 2 d'abril, reguladora de les bases del règim local. En aquest cas, l'import anticipat serà pel valor d'adquisició dels habitatges, sense incloure les despeses associades a aquestes ni les obres d'habitabilitat, adequació o accessibilitat sol·licitades.  
2. Podran també realitzar-se abonaments a compte, en pagaments fraccionats, que respondran al ritme d'execució de les accions subvencionades i s'abonaran per quantia equivalent a la justificació presentada.  
3. En relació amb sengles pagaments anticipats, les entitats beneficiàries incloses en l'article 171.5 a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estaran exonerades de la constitució de garanties. Per a aquelles entitats beneficiàries que d'acord amb l'esmentada llei no ho estiguen, hauran de constituir la garantia per un import igual al 100 % de la bestreta sol·licitada fins a la justificació de l'actuació subvencionada; tot això, de conformitat amb el que es disposa en el Reial decret 937/2020, de 27 d'octubre, pel qual s'aprova el Reglament de la Caixa General de Depòsits, així com la normativa sectorial aplicable.  
4. Per a poder fer efectiva la bestreta, l'òrgan competent haurà de presentar el certificat de la secretaria municipal de l'acord d'adquisició dels habitatges, que reculla la identificació cadastral i registral, i els imports d'adquisició de l'habitatge o habitatges.  
5. Es produirà la pèrdua del dret al cobrament total o parcial de la subvenció en el supòsit de falta de justificació.  
  
Base quinzena. Reintegrament de les subvencions  
Serà procedent el reintegrament de les quantitats percebudes en els supòsits de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions.  
  
Base setzena. Ampliació de l'import global de les ajudes  
Es podrà ampliar el crèdit destinat al finançament del programa d'ajudes regulat en aquestes bases amb posterioritat a la publicació de la convocatòria d'aquestes d'acord amb la regulació establida en l'article 58 del Reial decret 887/2006, pel qual s'aprova el Reglament de la Llei 38/2003, general de subvencions. Atenent els supòsits d'excepcionalitat establits en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global de les ajudes amb què es dote la convocatòria per part de la Generalitat podrà ser ampliat fins a un 50 %, en cas que hi haja disponibilitats pressupostàries, si resultara insuficient per a atendre les peticions que, presentades dins del termini, acrediten reunir els requisits i altres condicions establides en aquestes bases. Tot això, tenint en compte el que s'ha regulat en el conveni de col·laboració amb el Ministeri de Transports, Mobilitat i Agenda Urbana, i posteriorment, si és el cas, el que es disposa en els successius acords bilaterals que se subscriguen entre el Ministeri de Transports, Mobilitat i Agenda Urbana i la Generalitat, relatius a la distribució del finançament entre els programes d'ajudes.  
  
Per contra, en el cas que l'import global de les sol·licituds presentades que complisquen els requisits d'aquestes bases siga inferior a la dotació total inicial prevista de la convocatòria, el sobrant podrà ser alliberat per a destinar-se a altres programes o necessitats pressupostàries de la Generalitat.  
  
Base dessetena. Pla de control  
La Generalitat podrà comprovar, pels mitjans que considere més adequats, el compliment de les obligacions inherents a l'atorgament de les ajudes. L'incompliment d'aquestes obligacions donarà lloc a la revocació de la subvenció concedida i a la devolució de les quanties atorgades, que reportaran els corresponents interessos de demora.  
Prèviament a la concessió de l'ajuda, es comprovarà que la documentació presentada és completa i veraç, i si es considera oportú es realitzarà visita a l'habitatge o habitatges per part dels serveis tècnics de la direcció general competent en matèria d'habitatge per a la comprovació de la taxació aportada per l'entitat beneficiària.  
Una vegada concedida l'ajuda, es podrà comprovar la documentació de l'entitat local, relativa als contractes d'arrendament i les característiques de les persones arrendatàries, amb la finalitat de verificar que aquestes compleixen les condicions establides en la base dotzena. Així mateix, si es considera oportú, es realitzarà visita a l'habitatge o habitatges per part dels serveis tècnics de la direcció general competent en matèria d'habitatge per a la comprovació de l'execució d'aquelles obres d'adequació que s'hagen realitzat, si escau.  
D'acord amb l'article 169.3 de la Llei 1/2015, d'hisenda pública, del sector públic instrumental i de subvencions, l'òrgan concedent aprovarà el Pla de control amb caràcter previ a la seua execució i aquest contindrà com a mínim:  
a) Tipus de control: durant el primer semestre natural de l'any següent a aquell en què es va produir la convocatòria, es realitzarà un control administratiu i sobre el terreny relatiu a l'adquisició dels habitatges, i de comprovació de la documentació administrativa aportada per l'entitat beneficiària de la subvenció.  
b) Criteris de selecció de la mostra: el control previst en el paràgraf anterior arribarà al 5 % dels expedients de la línia. Dins d'aquest 5 % d'expedients se seleccionaran el 70 % per criteri de risc (expedient amb major import rebut en la subvenció) i el 30 % restant, per criteri aleatori (mitjançant sorteig). La selecció de la mostra es durà a terme excloent-ne aquells expedients en els quals, per qualsevol motiu, no es va aconseguir la fase de reconeixement de l'obligació econòmica i pagament de la subvenció.  
c) L'import finalment pagat dels expedients seleccionats per al seu control haurà de suposar, almenys, el 10 % de l'import total pagat en aquesta línia de subvenció. Si després de la selecció aleatòria dels expedients a controlar no s'arriba a aquest percentatge, se substituirà el de menor quantia per un altre obtingut pel mateix mètode, fins a aconseguir l'esmentat percentatge.  
  
Base dihuitena. Subcontractació  
1. Es permet la subcontractació parcial de l'activitat subvencionada, d'acord amb el que s'estableix en l'article 29 de l'LGS.  
2. L'entitat beneficiària podrà subcontractar fins a un percentatge que no excedisca del 50 % de l'import de l'actuació subvencionada.  
3. Quan l'activitat concertada amb tercers excedisca del 20 % de l'import de la subvenció i aquest import siga superior a 60.000 euros, la subcontractació estarà sotmesa al compliment dels requisits següents:  
  
a) Que el contracte se subscriga per escrit.  
b) Que la subscripció d'aquest siga autoritzada prèviament pel mateix òrgan competent per a resoldre la concessió de l'ajuda sol·licitada.  
  
Base dinovena. Comunicació a la Unió Europea  
En relació amb la política de la competència de la Unió Europea, les ajudes que es promouen no requereixen notificació o comunicació a la Unió Europea, per no falsejar o amenaçar de falsejar la competència, de conformitat amb el que s'estableix en l'article 107 del Tractat de Funcionament de la Unió Europea.  
El Reial decret 42/2022, de 18 de gener, pel qual es regula el Bo lloguer jove i el Pla estatal per a l'accés a l'habitatge 2022-2025, articula programes de caràcter estructural, amb efectes a curt i mitjà termini, que centren els seus esforços a impulsar l'oferta d'habitatge en lloguer mitjançant l'increment de parc públic d'habitatge i el foment del parc d'habitatge en lloguer assequible o social. Dins d'aquests, regula el programa d'increment del parc públic d'habitatge, l'objecte del qual és l'increment del parc públic d'habitatges, mitjançant l'adquisició d'aquests, de manera individualitzada o en bloc, per les administracions públiques, els organismes públics i altres entitats de dret públic, així com les empreses públiques, publicoprivades i societats mercantils participades majoritàriament per les administracions públiques o en les quals es garantisca la permanència i control de les administracions públiques en almenys el 50 % del capital, per a ser destinades al lloguer o cessió en ús, durant un termini mínim, en ambdós casos, de 50 anys, que el que es desenvolupa amb l'aprovació d'aquestes bases reguladores.  
  
El programa s'executa a través d'un procediment obert i en règim de concurrència competitiva, per la qual les entitats beneficiàries rebran una subvenció per a l'adquisició d'habitatges de manera individualitzada o en bloc, que seran destinades per al lloguer social o a preus assequibles durant un període mínim de 50 anys. En aquest cas, no hi ha selectivity, per la qual cosa es considera que no hi ha ajuda d'estat.  
  
  
Base vintena. Finançament del programa  
El finançament de les ajudes regulades en aquesta ordre es farà amb càrrec al capítol VII i a l'aplicació pressupostària 84.99.24.286.79, de la línia S1528000, «Pla estatal d'habitatge 2022-2025».  
L'import global màxim de les ajudes a concedir en cada exercici, que té caràcter plurianual, serà el previst per a aquestes anualitats i d'acord amb les disposicions pressupostàries previstes per a l'execució dels pressupostos de la Generalitat. En la convocatòria s'indicarà l'import finançat amb fons propis de la Generalitat i amb fons procedents del Ministeri de Transports, Mobilitat i Agenda Urbana en el marc del Pla estatal per a l'accés a l'habitatge 2022-2025.  
  
El període plurianual de concessió de les ajudes serà el 2023-2024.  
  
Base vint-i-unena. Règim jurídic  
En tot allò no regulat en aquesta ordre, caldrà ajustar-se al que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en els preceptes bàsics de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s'aprova el Reglament de la Llei general de subvencions.  
A més, seran aplicables el Reial decret 42/2022, de 18 de gener, pel qual es regula el Bo lloguer jove i el Pla estatal per a l'accés a l'habitatge 2022-2025; la Llei 9/22, de 30 de desembre, de pressupostos de la Generalitat per a l'exercici 2023, i tota altra normativa d'aplicació preceptiva.  
  
Segon. Convocatòria de les ajudes  
Convocar, per a l'exercici 2023, la concessió de subvencions per a l'adquisició i millora d'habitatges del Programa d'increment del parc públic d'habitatges finançat pel Pla estatal per a l'accés a l'habitatge 2022-2025 (pla «Adha»).  
Es convoquen, per a l'exercici 2023, després de l'avocació prèvia de la competència delegada en la persona titular de la Direcció General d'Habitatge i Regeneració Urbana, amb l'objectiu d'optimitzar els recursos materials i humans disponibles, i obtindre així un millor servei i més eficient a la societat valenciana a la qual aquesta vicepresidència serveix, les subvencions del programa d'increment del parc públic d'habitatges, que es regirà per les bases establides en l'apartat anterior i d'acord amb les condicions següents:  
1. Condicions de la concessió de les ajudes  
El procediment de concessió d'aquestes subvencions serà el de concurrència competitiva. Podran ser entitats beneficiàries i, per tant, sol·licitants de les ajudes:  
1. Les administracions públiques, els seus organismes públics i altres entitats de dret públic, així com les seues empreses públiques, publicoprivades i societats mercantils participades majoritàriament per aquestes administracions públiques en almenys el 50 % del capital.  
2. En cas d'adquisició per tanteig i retracte, podran ser beneficiares les entitats descrites en l'anterior punt 1 que tinguen subscrit amb la Generalitat un conveni de cessió dels drets de tanteig i retracte, de conformitat amb l'article 8 del Decret llei 6/2020, de 5 de juny, del Consell, per a l'ampliació d'habitatge públic a la Comunitat Valenciana mitjançant els drets de tanteig i retracte.  
2. Termini i forma de presentació de sol·licituds  
El termini per a la presentació de la sol·licitud d'ajuda serà fins al 13 de setembre del 2024. L'incompliment del termini de sol·licitud determinarà automàticament l'exclusió de la convocatòria.  
Les sol·licituds seran presentades per les entitats interessades en el Registre de la Conselleria, a través de mitjans electrònics, en model normalitzat, i estaran signades electrònicament, mitjançant signatura electrònica avançada basada en un certificat reconegut, pel seu representant legal.  
3. Documentació complementària  
1. Les sol·licituds s'acompanyaran de la documentació següent:  
a) Dades i còpia del CIF de l'administració local o entitat del sector públic sol·licitant.  
b) Dades identificatives i còpia del NIF de la persona representant legal.  
c) Justificant d'alta en el sistema PROPER del compte on s'ha de realitzar l'ingrés de les ajudes.  
d) Compromís de destinar els habitatges a arrendament o cessió d'ús amb finalitats socials durant un termini mínim de 50 anys, que haurà de constar en nota marginal en el Registre de la Propietat. Aquesta inscripció en el Registre haurà de realitzar-se en el termini màxim de sis mesos des de la formalització de l'adquisició.  
e) Compromís de l'òrgan competent d'adquisició dels habitatges, que incloga les característiques bàsiques dels habitatges quant a titularitat, dades cadastrals i registrals.  
f) Informe de la intervenció municipal en el qual es reculla el preu d'adquisició dels habitatges i els seus annexos o edificis d'habitatges, així com les despeses subvencionables. Així mateix, recollirà el preu de taxació dels habitatges o edificis d'habitatges, que haurà de resultar igual o superior al preu d'adquisició. En el cas d'adquirir edificis complets, la taxació haurà de contindre, de manera individualitzada, el preu de cada finca registral inclosa en aquest: habitatges, locals comercials, garatges, trasters o qualsevol altre que puga ser adquirit de manera individual.  
2. Addicionalment, en el cas que haja sigut necessari realitzar obres d'habitabilitat, adequació o accessibilitat i es vulga optar a l'ajuda per a finançar-les, s'haurà d'aportar com a documentació complementària un informe de la tècnica o tècnic municipal sobre la necessitat de la intervenció per a l'adequació de l'habitatge/edifici que incloga l'estimació del cost de les obres que siguen necessàries realitzar, incloses les despeses professionals i tributs que origine l'execució d'aquestes obres.  
  
3. En el supòsit d'adquisició dels habitatges amb anterioritat a la data de convocatòria, haurà de presentar-se, a més, el compte justificatiu regulat en la base tretzena.  
4. Criteris de valoració de les propostes  
Per a determinar la prioritat de les sol·licituds presentades, l'únic criteri objectiu per al procediment de concessió serà el del moment de presentació de sol·licituds, d'acord amb l'excepció prevista en l'article 165.2.f) de la Llei 1/2015, de 6 de febrer, d'hisenda pública, del sector públic instrumental i de subvencions, fins a esgotar la dotació pressupostària de la convocatòria. A aquest efecte, es considerarà com a data de presentació de la sol·licitud aquella en la qual es dispose de la documentació completa o en la qual haja sigut realitzada, si escau, l'esmena de la sol·licitud.  
5. Finançament de les ajudes  
El finançament de les ajudes regulades en aquesta ordre es farà amb càrrec al capítol VII i a l'aplicació pressupostària 91.09.84.914.08, línia S1528000, «Pla estatal d'habitatge 2022-2025», dels pressupostos de la Generalitat 2023 amb l'aportació condicionada de la Generalitat i la del Ministeri de Transports, Mobilitat i Agenda Urbana.  
La quantia total màxima de les ajudes a concedir serà inicialment d'27.174.439,00 euros, i corresponen 8.287.800,00 euros a l'aportació del Ministeri de Transports, Mobilitat i Agenda Urbana i 3.258.560,00 euros a l'aportació de la Generalitat Valenciana. Aquest import s'estima segons la disponibilitat pressupostària de la línia S1528000 i la distribució estimativa entre els programes del Pla estatal 2022-2025, finançats dins de la mateixa línia, que preveu desenvolupar la Vicepresidència Segona i Conselleria d'Habitatge i Arquitectura Bioclimàtica.  
  
Les ajudes tindran caràcter de despesa plurianual segons la distribució següent:  
  
Anualitat Ministeri de Transports, Mobilitat i Agenda Urbana Generalitat Total  
2023 4.092.600,00 € 2.000.000,00 € 6.092.600,00 €  
2024 4.195.200,00 € 1.258.560,00 € 5.453.760,00 €  
TOTAL 8.287.800,00 € 3.258.560,00 € 77.863.226,00 €  
  
  
No obstant això, si es compleixen algun dels supòsits previstos en l'article 58 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, així com el que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, la quantia total màxima prevista en el paràgraf anterior es podrà augmentar mitjançant la resolució del vicepresident segon i conseller d'Habitatge i Arquitectura Bioclimàtica fins a un 50 %, si resultara insuficient per a atendre les peticions que, presentades dins del termini, acrediten reunir els requisits i altres condicions establides en aquestes bases.  
Aquesta resolució es publicarà, si escau, en el Diari Oficial de la Generalitat Valenciana prèviament a la resolució de concessió de les ajudes.  
L'efectivitat de la quantia addicional a què fa referència l'apartat anterior queda condicionada a la disponibilitat efectiva del crèdit en un moment anterior a la resolució de la concessió de les subvencions.  
  
Per contra, en el cas que l'import global de les sol·licituds presentades que complisquen els requisits d'aquestes bases siga inferior a la dotació total inicial prevista de la convocatòria, el sobrant podrà ser alliberat per a destinar-se a altres programes o necessitats pressupostàries de la Vicepresidència Segona i Conselleria d'Habitatge i Arquitectura Bioclimàtica, vinculades al Reial decret 42/2022, pel qual s'aprova el Pla estatal d'accés a l'habitatge 2022-2025.  
6. Termini de resolució i notificació de la resolució d'ajudes  
El termini màxim per a resoldre i notificar la resolució serà de sis mesos comptats des de l'endemà de la presentació de la sol·licitud i posarà fi a la via administrativa. Transcorregut aquest termini sense que s'haja dictat i notificat una resolució expressa, les entitats sol·licitants podran entendre desestimada la seua sol·licitud.  
Les resolucions de concessió de les ajudes seran publicades en el Diari Oficial de la Generalitat Valenciana. L'esmentada publicació substituirà la notificació individual de la resolució, d'acord amb el que es preveu en la legislació del procediment administratiu comú de les administracions públiques.  
Si escau, les objeccions a esmenar i altres tràmits que hagen d'emplenar els ajuntaments sol·licitants en el procediment es publicaran en el web oficial de la Vicepresidència Segona i Conselleria d'Habitatge i Arquitectura Bioclimàtica. Tot això, d'acord amb els terminis i les condicions establides en la Llei 39/2015, d'1 d'octubre, del procediment administratiu comú de les administracions públiques.  
  
Les entitats beneficiàries d'ajudes dels programes estaran obligades a comunicar immediatament, fins i tot durant la tramitació de la sol·licitud, a la direcció general competent en matèria d'habitatge, qualsevol modificació de les condicions que puguen motivar o hagueren motivat aquest reconeixement i que poguera determinar la pèrdua sobrevinguda del dret a l'ajuda. La no comunicació d'aquestes modificacions serà causa suficient per a l'inici d'un expedient de reintegrament de les quantitats que pogueren haver-se cobrat indegudament. A aquest efecte, s'estableixen 10 dies per a la comunicació del canvi de condicions des que aquestes han tingut lloc. Aquesta comunicació podrà realitzar-se per les vies legalment establides en la Llei 39/2015, d'1 d'octubre, del procediment administratiu comú de les administracions públiques.  
  
7. Recursos contra la resolució de les ajudes  
Contra la resolució de les ajudes, que posarà fi a la via administrativa, es podrà interposar un recurs potestatiu de reposició, en el termini d'un mes a comptar des de l'endemà de la publicació d'aquesta, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació d'aquesta, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
No obstant això, quan una administració interpose un recurs contenciós administratiu contra una altra, podrà requerir-la prèviament d'acord amb el que s'estableix en els articles 44 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Tercer. Eficàcia  
Aquesta ordre produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquesta ordre, que posa fi a la via administrativa, es podrà interposar un recurs potestatiu de reposició, en el termini d'un mes comptat des de l'endemà de la seua publicació, d'acord amb el que es disposa en la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu, en el termini de dos mesos comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
No obstant això, quan una administració interpose un recurs contenciós administratiu contra aquesta ordre, podrà requerir-la prèviament d'acord amb el que s'estableix en els articles 44 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 14 d'abril de 2023  
  
El vicepresident segon i   
conseller d'Habitatge i Arquitectura Bioclimàtica   
HÉCTOR ILLUECA BALLESTER